
Innledning

Dette er ei bok om de mange mulighetene for språklæring i barnehagens hverdag. Rutinesituasjoner kan være gylne øyeblikk for å skape et godt språkmiljø. Jeg håper å inspirere barnehagepersonalet til årvåkenhet og vilje til å trekke barna med i samtaler og gjøremål. Slik kan vi få språklig aktive barn, som gleder seg over samvær og samhandling, og som kan bruke språket variert og til mange formål.

Boka legger vekt på hverdagssamtalen som ressurs for uformell språklæring. Involvering og deltakelse er nøkkelbegreper: Barna utvikler seg språklig når de voksne involverer dem og lar dem delta. For å lykkes i å involvere og skape deltakelse må den voksne sette barnet i sentrum – se barnet, se hva det sier, se hva det trenger, se hvordan det trives, og se hvordan det utvikler seg. Jeg oppfordrer barnehagepersonalet til stadig å spørre seg: Hvordan kan jeg skape muligheter for deltakelse for alle barna? Hvordan kan jeg gå inn i situasjonen, invitere barna med, legge til rette og følge opp? Hvordan kan jeg gi respons på akkurat det barna har på hjertet? Gjennom mange eksempler håper jeg å bevisstgjøre personalet på når, hvor og hvordan de kan støtte barna språklig.

Den russiske psykologen Lev Vygotsky påpekte for mange år siden at den konkrete historiske, samfunnsmessige, kulturelle og sosiale sammenhengen barnet vokser opp i, har betydning både for barnets erfaringer og for hvilke av kulturens redskaper og verktøy barnet møter (Vygotsky, 1978). Det innebærer at barns sosioøkonomiske bakgrunn virker inn på hvilke utviklingsmuligheter barna har. Noen barn vokser opp med mange bøker, andre med få. Noen barn får samtale med interesserte voksne om mange temaer, andre ikke. Dette skaper forskjeller. Men heldigvis kan kvalitetsbarnehager kompensere for negativ sosial arv og eksklusjon. I slike barnehager skaper personalet et inkluderende fellesskap og en pedagogisk praksis som gir barna gode utviklingsmuligheter. Dette er en viktig faktor for å minske ulikhet. Slike barnehager ser hele barnet, også den sosiale konteksten som omgir det.

Tiden i barnehagen er viktig. I et samfunnsperspektiv blir barnehagen som institusjon ansett som første ledd i utdanningen. Her skjer grunnleggende læring, og her etableres verdier og opplevelsen av seg selv og andre. Tidlig innsats har blitt et viktig satsningsområde, særlig med tanke på framtidig lese- og skriveutvikling. En god barnehage med et godt språkmiljø blir derfor viktig. Så er da også kvalitet i barnehagen et satsningsområde både nasjonalt og internasjonalt: Både Verdens helseorganisasjon (WHO), UNICEF og nasjonale retningslinjer vektlegger barnehagens rolle for en god utvikling og senere skolesuksess (UNICEF 2008, Kunnskapsdepartementet 2016, WHO 2016).

Som et svar på denne utfordringen er det utviklet mange pedagogiske læringsprogrammer med formål om å styrke barns språkutvikling. Mange barnehager bruker pedagogisk materiell for å jobbe ekstra med utvalgte barn, og de ser framgang. Slike programmer er omdiskutert, og debatten er ofte polarisert mellom fagmiljøer som er skeptiske til læringsprogrammene og miljøer som vurderer dem som effektive og forebyggende.

Denne boka tar ikke opp slike programmer, men har i stedet som mål å bevisstgjøre pedagogen om det uformelle læringspotensialet som ligger i hverdagens rutinesituasjoner. En slik vektlegging betyr ikke at pedagogiske programmer og modeller for språkarbeid er verdiløse. Poenget mitt er at det meste av tiden i barnehagen er hverdagssituasjoner, og at en integrert praksis der barna inkluderes aktivt i hverdagssamtaler, gir dem økte muligheter for å delta språklig. Dette er vinn-vinn!

Tiden i barnehagen er nemlig også viktig sett fra barnas her-og-nå- perspektiv. Barn vil leke. Mest mulig og hele tiden. De trenger språket for å leke, og samtidig utvikler leken barnas språk. Dette er en god spiral, men barnet må komme inn i den og ikke bli stående utenfor. I denne boka er leken løftet fram, og personalet oppfordres til både å leke med barna og la barna få leke. Rom for lek er ingen motsetning til å drive godt og systematisk språkarbeid, snarere tvert imot. Kjernen er en væremåte der barnet er i sentrum for samtale og samhandling. Derfor spør vi: Hvordan utnytter vi de mange små øyeblikkene? Hvordan trekker vi med alle barn? Hvordan skaper vi de gode samtalene? Hvordan arbeider vi for at hele personalet bidrar i å styrke språkmiljøet? Hvordan forbedrer vi egen og andres praksis?

Boka består av ni kapitler. Første kapittel etablerer noen viktige prinsipper for godt språkarbeid. Deretter følger kapitler som tar for seg rutinesituasjoner som garderobe, måltid, bleieskift og dobesøk og lek. De påfølgende kapitlene ser på planlagte aktiviteter som bokstund, samlingsstund og tur. Boka slutter med et kapittel om hvordan personalet kan utvikle en barnehage med et rikt og godt språkmiljø.

Kapitlene er bygd opp likt: De starter med å vise hva personalet i kvalitetsbarnehagen gjør i den aktuelle hverdagssituasjonen, og utfordringer med å få dette til. Kapitlene har ett eller flere praksiseksempler som kommenteres ut fra sin styrke eller svakhet. Deretter følger ideer til aktiviteter for å styrke språkarbeidet i situasjonen og forslag til bildebøker, sanger, rim og regler man kan bruke. Disse forslagene er langt fra utfyllende og har til hensikt å inspirere personalet til å utnytte den rike barnelitteraturen til språkarbeid, men særlig til glede og samvær. Kapitlene avsluttes med gode råd og refleksjonsspørsmål.

Boka henvender seg til hele personalet i barnehagen. Når personalet omtales, brukes enten «barnehagepersonalet», «personalet», «de ansatte» eller «de voksne». Noen steder brukes «pedagog» og «barnehagelærer», og da er de brukt som yrkestitler i studier der disse har medvirket. Når det refereres til de ulike ansatte med pronomen, brukes «han» og «hun» om hverandre.

Noen enkle transkripsjonssymboler er brukt i eksemplene:


. (punktum) kort pause (under 0,3 sekunder)

.. mellomlang pause (0,3–0,6 sekunder)

... lengre pause (mer enn 0,6 sekunder)

@ latter (ett tegn for hver «stavelse»)

? spørrende intonasjon

! trykk

= forlenging av lyd

[ord] 

[ord] overlappende tale

